Lūgšanu nedēļa par kristiešu vienotību 2025

Vai tu tam tici? (Jņ 11, 26)

Tā Jēzus aizgāja un atrada Lācaru jau četras dienas guļam kapā. Betānija bija apmēram piecdesmit stadiju attālumā no Jeruzalemes, un daudzi no jūdiem bija atnākuši pie Martas un Marijas, lai viņas mierinātu brāļa dēļ. Kad Marta izdzirdēja, ka nāk Jēzus, viņa izsteidzās Tam pretī; bet Marija palika mājās. Marta sacīja Jēzum: “Kungs, ja Tu būtu bijis šeit, mans brālis nebūtu nomiris! Bet arī tagad es zinu, ka Dievs Tev dos visu, ko vien Tu lūgsi.” Jēzus viņai teica: “Tavs brālis celsies augšā.” Marta atbildēja: “Es zinu, ka viņš celsies augšā, kad būs augšāmcelšanās Pastarajā dienā.” Jēzus viņai sacīja: “Es esmu augšāmcelšanās un dzīvība. Kas tic man, tas dzīvos, kaut arī būtu miris. Un ikviens, kas dzīvo un tic man, nemirs nemūžam. Vai tu tam tici?” Viņa Tam atbildēja: “Jā, Kungs! Es allaž esmu ticējusi, ka Tu esi Kristus, Dieva Dēls, kas esi atnācis pasaulē.”

(Jņ 11, 17-27)

Jau tradicionāli no 18. līdz 25. janvārim notiek starptautiskā Lūgšanu nedēļa par kristiešu vienotību. Šajā nedēļā visā pasaulē un arī Latvijā norisinās dažādi ekumeniski dievkalpojumi un lūgšanu brīži, kuros piedaloties iespējams konkrēti atbildēt uz Kristus aicinājumu “lai visi būtu viens”.

Lūgšanu nedēļas par kristiešu vienotību pirmsākumi meklējami jau tālajā 1740. gadā, kad Skotijā aizsākās Vasarsvētku kustība, kas aicināja lūgties par visām Baznīcām un kopā ar tām. 1908. gadā datumus Baznīcas vienotības oktāvai no 18. līdz 25. janvārim pirmo reizi izvēlējās anglikāņu mācītājs Pols Vatsons. Izvēlētie datumi saistās ar diviem lieliem Baznīcas apustuļiem – svēto Pēteri un svēto Pāvilu. 18. janvārī svētais Pēteris kļuva par pirmo Romas bīskapu, tas ir, pāvestu. Savukārt 25. janvārī ir Svētā Pāvila atgriešanās svētki – pieminām to, kā kristiešu vajātājs Sauls kļuva par dedzīgu Kristus sekotāju un draugu.

2025. gada Lūgšanu nedēļas par kristiešu vienotību lūgšanas un pārdomas ir sagatavojuši brāļi un māsas no Bozes klostera kopienas Itālijas ziemeļos. Šī kopiena cenšas šodien izdzīvot klostera aicinājuma skaistumu, smeļot no bagātajām tradīcijām, kas raksturīgas gan Austrumu, gan Rietumu kristīgajai Baznīcai, kurā jau kopš pirmajiem gadsimtiem ir bijuši vīrieši un sievietes, kas, atteikušies no visa, cenšas radikāli dzīvot Evaņģēliju celibātā un kopienas vienotībā.

Šogad aprit 1700 gadi kopš pirmā kristiešu ekumeniskā koncila, kas notika Nīkajā, netālu no Konstantinopoles, mūsu ēras 325. gadā. Šī nedēļa mums sniedz unikālu iespēju apdomāt un svinēt kristiešu kopīgo ticību, kāda tā ir izteikta šī koncila laikā formulētajā *Credo* un kas joprojām ir dzīva un turpina nest augļus. Lūgšanu nedēļa par kristiešu vienotību ir aicinājums smelties no šī kopīgā mantojuma un ietiekties arvien dziļāk ticībā, kas vieno visus kristiešus.

1. diena

Dieva, Visuma Kunga, tēvišķība un rūpes

Isaja 63, 15-17

Psalms 139(138), 1-3.13.23.24

1. Vēstule korintiešiem 8, 5-6

***No Baznīcas tēvu mantojuma***

Kontemplējiet mīlestības noslēpumus – un jūs kontemplēsiet Tēva dziļumus, ko atklājis viendzimušais Dēls, no Tēva dzemdinātais. Dievs pats ir mīlestība, un mīlestībā mēs Viņu uzlūkojam. Un, kamēr Dieva neizsakāmā realitāte ir Tēvs, Viņa līdzcietība pret mums ir kļuvusi māte.

*Klements no Aleksandrijas (ap 150–ap 215)*

***Pārdomām***

1. Kā jūs esat piedzīvojuši Dieva tēvišķās rūpes un mātišķo līdzcietību savā dzīvē?

2. Kas mums traucē katru cilvēku atzīt par Dieva bērnu?

3. Kā tas, ka Dievu atzīstam par Tēvu visiem, ietekmē to, kā uztveram citus, un mūsu attiecības ar viņiem?

***Lūgšana***

*Refrēns:* Mēs Tev pateicamies un Tevi slavējam, Kungs!

Mēs Tevi slavējam, Kungs, ak, Gaismas Tēvs:

no Tevis mēs saņemam visu labo un visas pilnīgās dāvanas. *R.*

Tu radīji pasauli un visu, ko tā ietver,

Tu esi debesu un zemes Kungs.

Visiem mirstīgajiem Tu dāvā dzīvību, elpu un visu. *R.*

Tu radīji visas tautas, kas apdzīvo zemi.

Viņu dēļ Tu noteici laika kārtību un viņu zemes robežas.

Cilvēku sirdī Tu liki dzimt domām par mūžību. *R.*

Debesu Tēvs, savā lielajā labestībā

Tu ar Likumu un praviešu teikto

mums dāvā dzīvības ceļu.

Žēlsirdīgais Tēvs, Jēzū, Tavā Dēlā,

Tu pasludināji Valstības Labo Vēsti. *R.*

Visa mierinājuma Dievs,

aicini mūs Tev sekot!

Mūsu glābšanai nostiprini mūsu roku darbu. *R.*

*Lūgsimies!*

Visas līdzcietības Tēvs, atjauno mūsu ticību Tev un vieno mūs savā mīlestībā, lai mēs spējam atzīt, ka esam Tavi bērni un ka esam viens. Mēs slavējam Tevi Jēzū Kristū, Tavā viendzimušajā Dēlā, Svētā Gara vienībā. Amen.

**Lūgšanu nedēļā par kristiešu vienotību**

**Otrā diena**

**Radība kā Dieva darbs**

Radīšanas 1, 1-5

Psalms 148, 1.3.9-14

Vēstule romiešiem 8, 19-23

***No Baznīcas tēvu mantojuma***

Dievu nevar skatīt cilvēka acis, bet Viņš ir redzams un uztverams savā apredzībā un savos darbos. Kad redzam labi aprīkotu kuģi ienākam ostā, mēs pieņemam – kapteinis to vada; tāpat mums ir jāpieņem, ka Dievs ir Visuma kapteinis, pat ja Viņš nav redzams mūsu miesas acīm, jo ir neizzināms.

*Teofils no Antiohijas (II gs.)*

***Pārdomām***

1. Mēs ticam, ka Dievs ir klātesošs visā radībā, lai arī Viņa klātbūtne nereti ir grūti pamanāma.

2. Radība ir Dieva dāvana – pakļauta ciešanām, kuras bieži ir izraisījuši cilvēki. Kā mums labāk apzināties savu atbildību radības aizsardzībā un saglabāšanā?

3. Ja iespējams, pavadiet laiku dabā un vērojiet, kā tā mūs saista ar Radītāju!

***Lūgšana***

*Refrēns:* Esi slavēts, Kungs!

Mēs Tevi slavējam, mēs Tev pateicamies,

ak, Dievs, kura mīlestība ir nesatricināma,

par Tavas labvēlības lielajām zīmēm

un Tavu žēlsirdību pret visu radību. *R.*

It visu Tu esi radījis,

un par visu Tu teici, ka tas ir ļoti labs,

jo Tavs Gars mājo visā radībā

un viss pieder Tev, Kungs, kas mīli dzīvos. *R.*

Kungs, mēs pasludinām Tavu godību

gan bezgalīgajos, zvaigžņotajos Visuma plašumos,

gan vismazākajā dzīvības sēklā.

Mēs Tev pateicamies par Tavu roku darbiem

un par to, ka esi radījis cilvēkus. *R.*

Esi slavēts par gaisu, kas mūs dzīvina.

Esi slavēts par zemi, kas mūs baro.

Esi slavēts par ūdeni, kas mūs atveldzē.

Esi slavēts par uguni, kas mūs silda. *R.*

Ļaujot runāt visai radībai, pieņemot gan visas sāpes, gan priekus,

mēs Tevi slavējam un pateicamies Tev.

Kungs Dievs, visu Tu esi radījis

un visu Tu drīz pārveidosi, ietērpjot savā godībā. *R.*

*Lūgsimies!*

Kungs Dievs, Gaismas Tēvs, stiprini mūsu sirdi gaidās un cerībā, kamēr mēs strādājam vienotības labā un kopā tiecamies pēc visas radības harmonijas. Dari, lai esam lampas, kas spīd līdz pat Tava Dēla atnākšanai godībā kopā ar visiem svētajiem Valstībā, kurai nebūs gala. Esi slavēts tagad un vienmēr, un mūžīgi mūžos. Amen.

**Trešā diena**

**Dēla iemiesošanās**

Jeremija 33, 14-16

Psalms 72(71), 7.12.16-17

Jāņa 1, 1-14

***No Baznīcas tēvu mantojuma***

Viņš pieņēma visas cilvēka sajūtas, bet Viņā nebija grēka. Tādējādi Viņš juta izsalkumu – Viņš, kas baro visus dzīvos; Viņam slāpa – Viņam, kurš dāvā dzīvo ūdeni tiem, kas Viņam tic; Viņš pazina nogurumu – Viņš, atpūta visiem nogurušajiem; Viņš gulēja – Viņš, kurš, vienmēr būdams nomodā, sargā Izraēli; Viņš raudāja – Viņš, kurš noslauka it visas asaras no mūsu acīm. [..] Viņš ietērpās mūsu iznīcībai pakļautajā miesā – Viņš, ko iznīcība neskar, lai panestu ciešanas, ko piedzīvo iznīcībai pakļautā miesa, un lai mirtu – Viņš, nemirstīgais, mirtu mirstīgā miesā, lai atbrīvotu mūs, vainīgos.

*Gregors no Skevras (XII–XIII gs.)*

***Pārdomām***

1. Kā ticība Jēzum, Dieva cilvēktapušajam Dēlam, iedvesmo un veido mūsu dzīvi?

2. Kā jūs esat piedzīvojuši Kristus mierinošo klātbūtni savā dzīvē?

3. Visur, kur satiekam kādu, kurš ir izslāpis, izsalcis, kurš raud vai cieš, Kristus ir klātesošs.

***Lūgšana***

*Refrēns:* Slava Tev, Kristu! Slava Tev!

Dieva Vārds, Tu tapi miesa un nāci dzīvot starp mums.

Visā Tu dalījies mūsu dzīvē;

Tu nomiri, kā mēs visi mirsim. *R.*

Dāvida dēls, ko gaidīja taisnīgie un pravieši,

Tu pasludināji Labo Vēsti nabagiem;

Tu pasludināji Kunga žēlastības laiku. *R.*

Tu nāci satriekt kalpības važas;

Tu pārstaigāji ceļus, labu darot;

Visiem Tu atvēri Dieva klātbūtnes ceļu. *R.*

Tu nāci pasaulē trauslumā un nabadzībā;

ar savu pazemību Tu samulsināji lepnos;

Tu aicināji pie sevis visus, kas cieš zem smagām nastām. *R.*

Tu esi Dieva Jērs un mūsu Gans,

Dieva kalps un mūsu Kungs,

mūsu dēļ Tu pakļāvies grēciniekiem, Tu, mūsu Pestītāj! *R.*

*Lūgsimies!*

Kungs Dievs, mūsu Tēvs, lai mūsu skatiens ir vērsts uz Tevi, lai kopā mēs soļojam no tumsas uz Tava vaiga gaismu, kura atklāta Jēzū, Tavā Dēlā, mūsu Brālī, kas dzīvo kopā ar Tevi un Svēto Garu tagad un mūžīgi mūžos. Amen.

**Ceturtā diena**

**Lieldienu noslēpums: Jēzus ciešanas, nāve un augšāmcelšanās**

Izceļošanas 3, 7-8

Psalms 16(15), 5.7.10-11

Vēstule filipiešiem 2, 5-11

***No Baznīcas tēvu mantojuma***

Dievs Tēvs savā lielajā žēlsirdībā sūtīja savu Vārdu radītāju, kurš, atnācis, lai mūs glābtu, atklājās tieši tajā, kur mēs bijām zaudējuši dzīvību, un noņēma važas, kas mūs turēja sagūstītus. Viņa gaisma atspīdēja, un mūsu ieslodzījuma tumsa tika izklīdināta; tā svētdarīja mūsu piedzimšanu un, nāvi uzveikusi, tā noņēma ķēdes, kurās mēs bijām sasaistīti.

*Irenejs no Lionas (ap 135–ap 198)*

***Pārdomām***

1. Mēs zinām, ka visi mirsim. Kā tas, ka mēs ticam Jēzus uzvarai pār nāvi, maina mūsu attieksmi pret šo realitāti?

2. “Dievs ļauj sevi izstumt no pasaules un pienaglot pie krusta. Dievs ir bezspēcīgs un vājš pasaulē, un vienīgi tā Viņš ir ar mums un mums palīdz.” (Dītrihs Bonhofers)

3. Būdams augšāmcēlies, Jēzus ir ar mums līdz laiku beigām. Kā Viņa sabiedrība jūs iedrošina jūsu ikdienas dzīvē?

***Lūgšana***

*Refrēns:* Slava un pateicība Tev, Kungs!

Esi slavēts, Kristu, visas radības pirmdzimtais:

Tu esi kronēts ar slavu un godību! *R.*

Tavā vārdā locīsies visi ceļi debesīs, virs zemes un pazemē

un ikviena mēle atzīs, ka Tu esi Kungs. *R.*

Līksmosimies un dziedāsim Tev slavu, Kristu, Tēva mīļotais Dēls,

Tu esi augšāmcēlies, un Tu mūs aicini dzīvot Tevī. *R.*

Mēs Tevi pielūdzam, mēs Tevi godinām, jo Tu esi karaļu Karalis un kungu Kungs:

Tu mums esi atvēris Debesu valstību. *R.*

Ik brīdi mēs Tev pateicamies un slavējam Tavu vārdu:

uz mūžiem Tu esi ar mums, līdz laiku beigām. *R.*

*Lūgsimies!*

Kungs, mūsu Dievs, pagodinot savu Dēlu Jēzu, Tu mūs atbrīvoji no nāves. Ar Viņa augšāmcelšanos atmodini mūsu iesnaudušos sirdi, apgaismo visus, kuri Tevi meklē, un liec pār mums atspīdēt rīta zvaigznei, Jēzum Kristum, Dzīvajam, kurš ir Kungs uz mūžu mūžiem. Amen.

**Piektā diena**

**Svētais Gars, kas dāvā dzīvību un prieku**

Ezehiēla 36, 24-28

Psalms 104(103), 24-25.27-29.33-34

Jāņa 3, 4-8

***No Baznīcas tēvu mantojuma***

Nav pareizi sacīt, ka Gars dodas prom, kad mēs grēkojam, lai būtu atkal atpakaļ tad, būsim atgriezušies. [..] Ko man tas līdz, ja Viņš ir ar mani pēc tam, kad esmu kļuvis taisnīgs? Ja Viņš nemājo manī kritiena brīdī, ja nepasniedz man roku un man nepalīdz piecelties, kā lai pieredzu Viņa palīdzību? Kurš ārsts, redzot slimo, ko skārusi slimība, šo slimnieku pametīs, lai atgrieztos, kad viņš būs dziedināts? Vai nav derīgāk, ka ārsts ir pie slimā viņa slimības brīdī?

*Filoksēns no Mabugas (ap 440–523)*

***Pārdomām***

1. Dieva Gars ik dienas atjauno zemes vaigu, mūs aicinot ar Viņu sadarboties.

2. Kas ir prieka iemesli jūsu dzīvē, un kā tie ir saistīti ar Svēto Garu?

3. Kur mēs redzam Svēto Garu darbībā, uzveicot mūsu sašķeltību un mūs vedot uz dziļāku vienotību? Kā mēs varam piedalīties šajā darbā?

***Lūgšana***

*Refrēns:* Amen, amen! Alleluja!

Tu esi Gars, kurš dvesi pār Ādama seju:

tā Tu cilvēka miesu darīji par dzīvu būtni. *R.*

Tu esi Gars, kuru dāvāja Augšāmceltais:

mūsu grēki ir piedoti. *R.*

Tu esi Gars, kas tiki sūtīts Vasarsvētkos:

Tu pavēri ceļu Evaņģēlijam, lai tas sasniegtu it visus ļaudis. *R.*

Tu esi Gars, kas pamudini mūsu lūgšanu:

mūs vada Dieva mīlestība. *R.*

Tu esi Dieva Gars, kas tiec izliets pār mirušajiem:

kapi vērsies, un mirušie augšāmcelsies. *R.*

*Lūgsimies!*

Dievs, mūsu Tēvs, Tu mums esi atklājis savas dzīvības brīnumaino noslēpumu, sūtot savu Dēlu pasaulē un mums ļaujot būt līdzdalīgiem Tavā svētuma un prieka Garā. Mēs līksmojam Garā, kurš atjauno zemes vaigu un mūs ved uz vienotību. Mēs apliecinām savu ticību Tev, vienīgajam un trīskārt svētajam Dievam: Tēvam, Dēlam un Svētajam Garam. Esi slavēts tagad un mūžīgi mūžos! Amen.

**Sestā diena**

**Baznīca – ticīgo kopiena**

Isaja 2, 2-4

Psalms 133(132)

Vēstule efeziešiem 4, 1-6

***No Baznīcas tēvu mantojuma***

Baznīca ir viena, un tā ir izplatījusies tālu un plaši, pieaugot tās auglībai. Tā ir viena kā gaisma, lai arī saules staru ir daudz, vai kā koks, kuram ir daudz zaru, bet kura spēks slēpjas noturīgajās saknēs. [..] Tāpat Baznīca, Gara gaismas pārpludināta, lej savus starus visā pasaulē, bet tā ir tā pati vienīgā gaisma, kas it visur tiek izplatīta, un miesas vienotība netiek izjaukta, jo tas ir tas pats Gars, kas to dara dzīvu.

*Ciprians no Kartāgas (+ 258)*

***Pārdomām***

1. Baznīca ir aicināta izplatīt Kristus gaismu pasaulē. Kā jūs jūtat šo realitāti saistībā ar sevi?

2. Lai arī Kristū Baznīca ir viena Miesa, Baznīcas vēsturiski ir sadalītas. Kā esam izjutuši sāpes par šo sašķeltību?

3. Baznīca kā Svētā Gara – kas ir vienotības dāvātājs – kopiena ir aicināta izdzīvot un izplatīt miera vēsti pasaulē. Kā Baznīcas var palīdzēt saviem locekļiem atbildēt uz šo aicinājumu?

***Lūgšana***

*Refrēns:* Kungs, uzklausi mūsu lūgšanu!

Pie tukšā kapa Tu uzticēji sievietēm vēsti par Tavu augšāmcelšanos:

atbrīvo no bailēm visus Evaņģēlija vēsts nesējus! *R.*

Emmausas ceļā Tu skaidroji mācekļiem Likumu un praviešu teikto:

atver mūsu prātu, lai saprotam Rakstus! *R.*

Augšistabā Tu pasniedzi saviem draugiem sava miera dāvanu:

palīdzi mums sargāt šo mieru ar mūsu savstarpējo mīlestību. *R.*

Ezera krastā Tu iecēli Pēteri par sava ganāmpulka ganu:

uzturi savā Garā mūsu kopienu atbildīgos! *R.*

Uz kalna, pirms atgriezties pie Tēva, Tu sapulcināji izklīdušos mācekļus:

dāvā tiem, kas Tev tic, vienotību ticībā un mīlestībā! *R.*

*Lūgsimies!*

Debesu un zemes Dievs, Tavs Dēls Jēzus Kristus atklāja, ka Tu esi mūsu Tēvs, un mums apsolīja Svētā Gara dāvanu. Dari, lai Tava Baznīca pārvar šķelšanās skandālu, lai mēs varam liecināt par Tavu vienotības dzīvi mūsu ticības apliecības vienotībā un mīlestībā, kas izpaužas kā savstarpēja kalpošana. Caur Kristu, mūsu Kungu. Amen.

**Septītā diena**

**Kristība Kunga nāvē un augšāmcelšanās uzvarā**

Mihas 7, 18-19

Psalms 51(50), 1.7.10.12

Mateja 28, 16-20

***No Baznīcas tēvu mantojuma***

Tāda ir ticības Kristum varenība, tāds ir Viņa žēlastības plašums. Tāpat kā uguns spēks, saskaroties ar zeltu saturošu materiālu, uzreiz zeltu atbrīvo, tāpat un vēl vairāk kristība pārveido zeltā no māla veidotās radības, kuras tā mazgā. Tad Gars, kā jau iepriekš Viņš to ir darījis, kā uguns krīt mūsu dvēselē, sadedzinot zemes attēlu un radot Debesu attēlu, no jauna veidotu, brīnišķīgu un mirdzošu, it kā tas tiktu izņemts no krāsns.

*Jānis Hrizostoms (ap 350–407)*

***Pārdomām***

1. Kristieši ir kristīti Kristus nāvē un augšāmcelšanās uzvarā. Ko jums šodien nozīmē jūsu kristība?

2. Grēks mūs daudzējādi izkropļo. Kristībā Dievs mūs atbrīvo no šī pazemojuma.

3. Neraugoties uz dažādajām Baznīcu tradīcijām un praksēm, kā tas, ka apliecinām – ir “viens Kungs, viena ticība, viena kristība” (Ef 4, 5), ietekmē mūsu attiecības ar citiem kristiešiem?

***Lūgšana***

*Refrēns:* Mēs Tev pateicamies, Kungs, un mēs slavējam Tavu vārdu!

Par Tavu aicinājumu uz ticību caur kristību,

par vienotību, ko mēs piedzīvojam Jaunajā derībā,

par Tavu klātbūtni svētajā Baznīcā. *R.*

Par vajāto kristiešu liecību,

par žēlastību līdziciest viņu moceklībai,

par līdzdalību Kristus ciešanās. *R.*

Par visiem vienotības kalpiem,

par tiem, kas lūdzas un strādā Baznīcu izlīguma labā,

par tiem, kuri velta savu dzīvi vienotībai. *R.*

*Lūgsimies!*

Dievs, mūsu Tēvs, mēs Tev pateicamies un slavējam Tavu vārdu! Pieņem mūsu pateicību par vienotību, ko jau tagad kristieši piedzīvo, apliecinot, ka Jēzus ir Kungs, un ko jau tagad var baudīt. Mēs Tevi lūdzam: pasteidzini dienu, kurā valdīs pilnīga savstarpēja Baznīcu atzīšana vienotībā, kuru Tu esi vēlējies un par kuru lūdzās Tavs Dēls. Mēs Tev to lūdzam Svētā Gara spēkā. Amen.

**Astotā diena**

**Gaidot Valstību un mūžīgo dzīvi**

Atklāsmes 21, 1-4

Psalms 85(84), 8.10-12

Lūkasa 12, 35-40

***No Baznīcas tēvu mantojuma***

Kas vien dzīvo mīlestībā šīs radības klēpī, ieelpo dzīvību, kura ir no Dieva. Vēl būdams šajā pasaulē, šis cilvēks jau ieelpo jaunās piedzimšanas gaisu. Gaisu, kurā taisnīgie līksmosies augšāmcelšanās priekā. Mīlestība ir Valstība, ko mūsu Kungs ir mistiskā kārtā apsolījis mācekļiem, barība, ko tie baudīs Viņa valstībā: “Jūs ēdīsiet un dzersiet pie manas Valstības galda.” Ko gan citu tie baudīs, ja ne mīlestību? Ar mīlestību pietiek, lai sātinātu cilvēku, – nevajag ēdienu vai dzērienu. Lūk, vīns, kas ielīksmo cilvēka sirdi. Laimīgs, kas dzer no šī vīna!

*Īzāks no Ninīves (VII gs.)*

***Pārdomām***

1. Mīlestība būs Dieva valstības realitāte. Konkrēti tuvākmīlestības darbi šo mīlestību dara klātesošu mūsu dzīvē.

2. Dzīvojot Dieva valstības gaidās, kā mēs darām redzamas Dieva valstības zīmes šodienas pasaulē?

3. Mēs esam aicināti gatavoties Kristus otrreizējai atnākšanai. Kā mēs tai gatavojamies?

***Lūgšana***

*Refrēns:* Jēzus Kristus ir Kungs Dieva Tēva slavai!

Ak, Kungs Kristu, kas kļuvi nabags mūsu dēļ

Un kas apsolīji, ka nabagi iemantos Debesu valstību,

Tu mūs piepildi ar savām bagātībām. *R.*

Kungs Jēzu, kas esi maigs un pazemīgu sirdi

un kas atklāj jaunu pasauli tiem, kas paļaujas uz Tevi,

Tu mums dāvā savu pilnību. *R.*

Ak, Kungs Kristu, kas meties ceļos un lūdzies, vaigu piekļāvis zemei,

Tu, kas bēdās esi parādījis mierinājuma ceļu,

Tu esi prieks, kuru nekas un neviens mums nevar atņemt. *R.*

Kungs Jēzu, Tu, kas atmaskoji gudros un varenos

un kas miera nesējus ietērp godības tērpā,

Tu mūs pārveido pēc sava attēla. *R.*

Ak, Kungs Kristu, kas esi žēlsirdīgs un līdzcietīgs

un kas, būdams uz krusta, piedevi ļaundarim, kurš mira Tev blakus,

mēs Tevi lūdzam: piemini mūs, kad nāksi savā Valstībā! *R.*

*Lūgsimies!*

Kungs, pasteidzini savas lielās, godības pilnās dienas nākšanu! Tumsā, kas valda, tik daudzi vairs neuzdrošinās cerēt. Pasargā ticības liesmu to sirdī, kuri ir vāji un cieš. Lai Baznīca ir uzticama Kristus, Tava Dēla, uzvaras vēstnese – lai tā apliecina Kristus uzvaru pār nāvi un ir lāpa, kas apgaismo Viņa atnākšanas godībā gaidas. Jo Viņš dzīvo kopā ar Tevi un Svēto Garu tagad un mūžīgi mūžos. Amen.

Materiāla avots: Izdevums “Mieram Tuvu”.